Divina propiciante clementia, sancitum est ut unusquisque fidelium ex rebus transitoriis justo labore adquisitis æterna valeat promereri premia, peccatorumque consequi veniam, dicente Domino: «Date elemosinam, et omnia munda sunt vobis;» et iterum alia testante Scriptura: «Divitiæ viri, redemptio animæ ejus.» Quod nos, ego videlicet Gauzbertus et uxor mea Beringardis, divina pulsante corda nostra clementia, cogitantes, ne totum ad curam corporis expendisse redarguamur, donamus quiddam de rebus nostris pro remedio animarum patrum et matrum, necnon et nostrarum, omniumque parentum nostrorum, vel omnium fidelium christianorum, primo quidem Domino Jesu Christo, dein sacro cænobio Cluniensi, dicato in honore beatorum apostolorum Petri et Pauli; quod quidem monasterium domnus Heymardus abba, tam per se quam etiam per sibi subditos, utpote per omnia sibi subjectum regit, ordinat atque disponit. Sunt autem ipsæ res sitæ in pago Arvernensi, in territorio Brivatensi, in vicaria Auriacense, in villa quæ vocatur Reliacus. Est autem medietas ipsius villæ cum medietate etiam æcclesiæ quæ ibidem est ædificata in honore sancti Privati martyris, una cum terris, silvis, pratis, aquis aquarumque decursibus, molendinis, vel quantumcumque ibi visi sumus habere vel possidere; totum ad integrum donamus Deo et sanctis apostolis Petro et Paulo, in monasterio Cluniaco, tantum post nostrum discessum, sub censu de vino, tempore vindemiarum, modio uno; post nostrum vero discessum, rectores Cluniensis cænobii prefatas res sibi vindicent possessuri et ordinaturi prout eis regulariter libuerit. Si quis vero hanc nostram donationem calumniari, infringere vel contra eam aliquam litem movere presumpserit, in primis Virginis Filium, Redemptorem scilicet nostrum, iratum sibi sentiat, postremo suprascriptos apostolos paradisi aditus interclusores sibi inveniat, cogente etiam fisco, ne in presenti indempnis transire videatur, quibus litem intulerit centum auri libras persolvat, et hæc donatio soliditate plena perpetuum obtineat vigorem, cum stipulatione subnixa. S. Gauzberti et uxoris ejus Beringardis, qui fieri et firmare rogaverunt. S. Rotberti vicecomitis. S. Stephani, filii Bertranni. S. Rotdrauni. S. Joseph prepositi et Juliani. S. Guillelmi, item Rotberti, Rostagni, Aynardi, Bertelaidis. Data mense martis, anno XVIII regnante Ludowico rege. Clemens rogatus scripsit apud vicum Brivatensem.